Stjórnvöld gert eftirlitsstofnun nánast óstarfhæfa Landssamband smábátaeigenda fordæmir þá dæmalausu umgengni um sjávarauðlindina sem fram kom í fréttaþættinum Kveik sem sýndur var í RÚV á Alþjóðadegi sjómanna 21. nóvember . LS brýnir fyrir sjómönnum , fiskvinnsluaðilum og öllum þeim sem starfa við sjávarútveg að vanda sig í allri umgengni um sameiginlega auðlind þjóðarinnar . LS þrýsti á fyrrverandi sjávarútvegsráðherra um nauðsyn þess að breyta reglum um vigtun í byrjun árs 2014 . Á öllum stigum þessa máls hefur LS lýst stuðningi við hugmyndir stjórnvalda um breytingar á reglum um vigtun . Þau þrjú ár sem liðin eru án aðgerða hafa leitt til óheilbrigðrar samkeppnisstöðu milli fyrirtækja og skaðað orðspor íslensks sjávarútvegs . Enn fremur hefur aðgerðaleysið haft áhrif á kjarasamninga sjómanna . Landssamband smábátaeigenda ætlar fjórða valdinu að draga fram í dagsljósið hver ber ábyrgð í þessu grafalvarlega máli sem á rætur sínar í slöku regluverki og ónógu eftirliti stofnunar sem stjórnvöld gerðu nánast óstarfhæfa með vanhugsaðri ákvörðun um staðsetningu .